CELEX: 
Language: ro
Date: 2020-02-13 00:00:00
Title: REGULAMENTUL DELEGAT (UE) …/… AL COMISIEI de rectificare a Regulamentului delegat (UE) 2019/934 în ceea ce privește dispozițiile tranzitorii referitoare la comercializarea stocurilor de produse vitivinicole

COMISIA
                             EUROPEANĂ

                                                     Bruxelles, 13.2.2020
                                                     C(2020) 672 final

                 REGULAMENTUL DELEGAT (UE) …/… AL COMISIEI

                                         din 13.2.2020

     de rectificare a Regulamentului delegat (UE) 2019/934 în ceea ce privește dispozițiile
          tranzitorii referitoare la comercializarea stocurilor de produse vitivinicole

RO                                                                                            RO
 ---pagebreak---                                        EXPUNERE DE MOTIVE

     1.       CONTEXTUL ACTULUI DELEGAT
     Regulamentul delegat (UE) 2019/934 al Comisiei, care completează Regulamentul (UE) nr.
     1308/2013 al Parlamentului European și al Consiliului în ceea ce privește, printre altele,
     practicile oenologice autorizate și restricțiile aplicabile producerii și conservării produselor
     vitivinicole, a fost adoptat la 12 martie 2019. Regulamentul delegat (UE) 2019/934
     înlocuiește și abrogă Regulamentul (CE) nr. 606/2009 al Comisiei, care stabilește practicile
     oenologice autorizate și restricțiile aplicabile produselor vitivinicole din UE.
     Prezentul proiect de regulament delegat corectează o eroare de la articolul 15 din
     Regulamentul delegat (UE) 2019/934, pentru a asigura comercializarea produselor
     vitivinicole fabricate între data intrării în vigoare și data aplicării Regulamentului delegat
     (UE) 2019/934.

     2.       CONSULTĂRI PREALABILE ADOPTĂRII ACTULUI
     La data de 10 iulie 2019, Italia a cerut Comisiei să clarifice datele de abrogare a
     Regulamentului (CE) nr. 606/2009 al Comisiei și de intrare în vigoare și de aplicare a
     Regulamentului delegat (UE) 2019/934. În urma analizării articolelor 15 (referitor la
     dispozițiile tranzitorii) și 17 (referitor la intrarea în vigoare și la aplicare) din Regulamentul
     delegat (UE) 2019/934, Comisia a identificat o eroare la articolul 15, care ar trebui să facă
     referire la data aplicării Regulamentului delegat (UE) 2019/934, nu la data intrării în vigoare.
     Așadar, Comisia a informat Grupul de experți pentru organizarea comună a piețelor agricole –
     vinuri, în timpul reuniunilor din 17 iulie 2019 și 5 decembrie 2019, că este necesară
     corectarea Regulamentului delegat (UE) 2019/934 și a indicat corecția propusă. Nu a fost
     formulată nicio obiecție în timpul reuniunilor respective.

     3.       ELEMENTE JURIDICE ALE ACTULUI DELEGAT
     Articolul 15 din Regulamentul delegat (UE) 2019/934 trebuie corectat astfel încât să vizeze
     produsele fabricate în conformitate cu dispozițiile din Regulamentul (CE) nr. 606/2009 al
     Comisiei între data intrării în vigoare a Regulamentului delegat, 27 iunie 2019, și data
     aplicării acestuia, 7 decembrie 2019. Formularea actuală permite comercializarea produselor
     vitivinicole fabricate în conformitate cu Regulamentul (CE) nr. 606/2009 al Comisiei înainte
     de intrarea în vigoare a Regulamentului delegat (UE) 2019/934, dar nu între data intrării în
     vigoare și data aplicării regulamentului respectiv. Pentru a se permite comercializarea
     produselor vitivinicole din recolta 2019, mențiunea „data intrării în vigoare” de la articolul 15
     din Regulamentul delegat (UE) 2019/934 trebuie înlocuită cu mențiunea „data aplicării”.
     Întrucât această modificare afectează substanța actului delegat, instrumentul adecvat este un
     regulament delegat al Comisiei de rectificare a Regulamentului delegat (UE) 2019/934.
     Regulamentul de rectificare se va aplica dacă Parlamentul European sau Consiliul nu
     formulează nicio obiecție în termen de două luni, cu posibilitatea prelungirii acestei perioade
     cu încă două luni.

RO                                                   1                                                    RO
 ---pagebreak---                        REGULAMENTUL DELEGAT (UE) …/… AL COMISIEI

                                                      din 13.2.2020

         de rectificare a Regulamentului delegat (UE) 2019/934 în ceea ce privește dispozițiile
              tranzitorii referitoare la comercializarea stocurilor de produse vitivinicole

     COMISIA EUROPEANĂ,
     având în vedere Tratatul privind funcționarea Uniunii Europene,
     având în vedere Regulamentul (UE) nr. 1308/2013 al Parlamentului European și al Consiliului
     din 17 decembrie 2013 de instituire a unei organizări comune a piețelor produselor agricole și
     de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și
     (CE) nr. 1234/2007 ale Consiliului1, în special articolul 75 alineatul (2) și articolul 80
     alineatul (4),
     întrucât:
     (1)     Regulamentul delegat (UE) 2019/934 al Comisiei2 înlocuiește și abrogă Regulamentul
             (CE) nr. 606/2009 al Comisiei3. În urma publicării Regulamentului delegat (UE)
             2019/934, a fost identificată o eroare în versiunile lingvistice ale textului.
     (2)     Eroarea se referă la dispozițiile tranzitorii pentru comercializarea stocurilor de produse
             vitivinicole stabilite în articolul 15 din Regulamentul delegat (UE) 2019/934.
             Regulamentul (CE) nr. 606/2009 s-a aplicat până la 6 decembrie 2019. Regulamentul
             delegat (UE) 2019/934 a intrat în vigoare la 27 iunie 2019. Pentru ca operatorii să aibă
             suficient timp să se adapteze la noile reguli, s-a decis stabilirea datei de 7 decembrie
             2019 ca dată a aplicării regulamentului respectiv.
     (3)     Așadar, scopul dispozițiilor tranzitorii prevăzute în articolul 15 din Regulamentul
             delegat (UE) 2019/934 a fost de a permite comercializarea produselor vitivinicole
             fabricate în conformitate cu Regulamentul (CE) nr. 606/2009 înainte de data aplicării
             Regulamentului delegat (UE) 2019/934. Cu toate acestea, articolul 15 menționează
             data intrării în vigoare a Regulamentului delegat (UE) 2019/934, nu data aplicării
             regulamentului respectiv. Acest fapt are drept consecință nedorită imposibilitatea
             comercializării produselor vitivinicole din recolta 2019 fabricate în conformitate cu
             Regulamentul (CE) nr. 606/2009, dacă acestea au fost fabricate la data intrării în
             vigoare sau după aceasta.
     (4)     Pentru a se permite comercializarea produselor vitivinicole fabricate în conformitate
             cu Regulamentul (CE) nr. 606/2009 între 27 iunie și 6 decembrie 2019, dispozițiile

     1
             JO L 347, 20.12.2013, p. 671.
     2
             Regulamentul delegat (UE) 2019/934 al Comisiei din 12 martie 2019 de completare a Regulamentului
             (UE) nr. 1308/2013 al Parlamentului European și al Consiliului în ceea ce privește zonele viticole în
             care poate fi majorată tăria alcoolică, practicile oenologice autorizate și restricțiile aplicabile producerii
             și conservării produselor vitivinicole, procentajul minim de alcool al subproduselor și eliminarea
             acestora și publicarea fișelor OIV (JO L 149, 7.6.2019, p. 1).
     3
             Regulamentul (CE) nr. 606/2009 al Comisiei din 10 iulie 2009 de stabilire a anumitor norme de aplicare
             a Regulamentului (CE) nr. 479/2008 al Consiliului în privința categoriilor de produse viticole, a
             practicilor oenologice și a restricțiilor care se aplică acestora (JO L 193, 24.7.2009, p. 1).

RO                                                            2                                                               RO
 ---pagebreak---             tranzitorii prevăzute la articolul 15 din Regulamentul delegat (UE) 2019/934 trebuie
            rectificate pentru a include perioada respectivă.
     (5)    Prin urmare, Regulamentul delegat (UE) 2019/934 trebuie rectificat în consecință.
     (6)    Eroarea din Regulamentul delegat (UE) 2019/934 trebuie corectată pentru a se permite
            comercializarea produselor vitivinicole fabricate între 27 iunie și 6 decembrie 2019.
            Din acest motiv, regulamentul de rectificare ar trebui să se aplice retroactiv de la 27
            iunie 2019,
     ADOPTĂ PREZENTUL REGULAMENT:

                                                Articolul 1
     Regulamentul delegat (UE) 2019/934 se rectifică după cum urmează:
     Articolul 15 se înlocuiește cu următorul text:

                                               „Articolul 15
                                           Dispoziții tranzitorii

     Stocurile de produse vitivinicole produse înainte de data aplicării prezentului regulament în
     conformitate cu normele aflate în vigoare înaintea datei respective pot fi eliberate pentru
     consum uman.”

                                                Articolul 2
     Prezentul regulament intră în vigoare în a treia zi de la data publicării în Jurnalul Oficial al
     Uniunii Europene.
     Prezentul regulament se aplică de la 27 iunie 2019.

     Prezentul regulament este obligatoriu în toate elementele sale și se aplică direct în toate statele
     membre.
     Adoptat la Bruxelles, 13.2.2020

                                                   Pentru Comisie
                                                   Președinta
                                                   Ursula VON DER LEYEN

RO                                                    3                                                    RO